张耒
代人上颍川韩端明生日
实历休明运，金貂将相门。
产材皆巨植，流庆出深源。
世仰风规旧，公膺戬谷繁。
人间见麟凤，天路引鹏鲲。
诸老推渊懿，英儒伏讨论。
韦平家学盛，黄绮帝师尊。
天步开华旦，离明照厚坤。
曳裾趋法从，操笔代王言。
谏说倾朝听，公忠报主恩。
高风何凛凛，谠议在元元。
夷险千途历，清明一志存。
宝圭纯不琢，秋汉阔无浑。
鸣佩登书殿，均劳镇辅藩。
洪枢归少第，玉节对元昆。
腊报新春近，阳生厚地温。
当年占梦寐，此日降玙璠。
贺宴开瑶席，陈庭列寿尊。
簪缨罗盛族，兰玉立诸孙。
霜鹤寒逾健，岩松老更蕃。
人祈贤相雨，国倚太师垣。
留滞瞻云馆，飞驰有去魂。
微官守山邑，无路走宾轩。
中外心方注，君臣契已敦。
伫观登辅弼，飞润及孤根。